Merc-bussie kry rissies in sy enjin | Maroela Media
Die Mercedes-Benz V-klas is 'n lieflike gesinsbuks. Die V250d is al 'n geruime tyd beskikbaar, en ons het al tyd met hom deurgebring. Jy kan meer oor hom hier lees. Mercedes het wel nou daai einste bussie opgeknap met 'n paar nuwe luukshede, en die beste van alles: Mercedes se splinternuwe 2.0-viersilinderturbodieselenjin.
Ek het al die OM 654-enjin ervaar in die GLC. Ek het daar gesê dat dit moontlik die beste viersilinderturbodiesel-enjin tans op die mark kan wees. Die V-klas maak nou gebruik van dieselfde enjin en 'n nuwe 9G-Tronic-ratkas. Die 2.0-viersilinderturbodiesel bied 176 kW en 500 Nm. Dis fantasties. Die V300d sal 100 km haal in 'n blitsige 7,9 sekondes en kan 220 km/h haal. Sjoe!
Die Avantgarde- en AMG-pakkette was op die V-klas beskikbaar, maar daar is nou 'n Exclusive-spesifikasievlak beskikbaar. Dit sluit 'n manjifieke panoramiese sondak in, geakklimatiseerde sitplekke in die tweede ry en 'n middelkonsole met 'n yskassie.
Die V300d kom standaard met sewe sitplekke, maar kan gespesifiseer word met ses óf agt sitplekke – wat ook al beste aan die kliënt se vereistes voldoen. Die paneelbord word opgedateer met Mercedes se nuutste MBUX-inligtingstelsel met 'n 10.25"-raakskerm. Dít saam met 'n fantastiese Burmeister-klankstesel werk puik.
Ons sal wel 'n bietjie tyd met die V300d deurbring. Ek is oortuig dat dit 'n puik sleepvoertuig sal wees. Tot dan… gaan kyk self in vertoonlokale.
Mercedes-Benz V300d Avantgarde R1 440 203
Mercedes-Benz V300d Avantgarde AMG Line R1 515 183
Mercedes-Benz V300d Exclusive R1 645 880
Dankie vir die motor artikels ek geniet dit.
Die bus lyk baie oulik en ek is seker die enjin is 'n juweel maar my probleem met die tipe voertuie is dat seker 90% van MM se lesers dit nie eers naastenby kan bekostig nie.
Wat van 'n bietjie meer artikels oor meer bekostibare gesinsbussies. VW, Ford, Peugeot, Fiat, Opel en nog 'n paar ander vervaardigers het sulke voertuie waarvan party baie onbekend is. Ek het bv. eers onlangs Ford se Torneu Connect SWB bussie ontdek.